
Svar på søknad om hogst - gnr 96 bnr 1 - Rælingen - Sørøst for vanntårnet
 
Saksopplysninger og områdebeskrivelse
Det er søkt om hogsttillatelse i bestandene 458243/sør for vanntårnet og 458248/sørøst for vanntårnet på gnr 96 bnr 1 i Rælingen kommune. Grunneier er Marianne Smestad Arntsen, og driften administreres av Viken Skog AS. Bestandene ligger langs Nautåsvegen ved vanntårnet i Rælingen og samtidig vest for boligfeltene på Smestad. Hogsten befinner seg i Østmarka innenfor virkeområdet for Markaforskriften. 

	Bestand
458243/ Sør for vanntårnet
458248/ 
Sørøst for vanntårnet

		TiltaksID i kart

	

	

	13186

	


  

13187

	Bonitet
G11


F11
	Alder (år)
100


105
	Hogstkl.
5


5
	Areal (daa)
13


26


	Hogstform
Frøtrestillingshogst/
gruppehogst/
skjermstillingshogst
Frøtrestillingshogst/
gruppehogst/
skjermstillingshogst



Det er søkt om frøtrestillingshogst fordelt på to felter. Søker har på telefon 7/7-26 oppgitt at søknaden om feltene kan behandles som søknad om en kombinasjon av lukkede hogstformer og mindre flater på 2-10 dekar i areal. Regionkontor landbruk har digitalisert søknaden i ØKS, og arealet utgjør da 39 dekar totalt. I dette arealet ligger også 2,3 dekar på eiendom gnr 96 bnr 378 med vei og grøfter som ikke skal omfattes av hogst. Det reelle arealet er derfor omtrent 37 dekar. 
 
Samlet uttak omsøkt er opptil 600 m3. Utkjøring av tømmer og velteplass blir mot Nautåsvegen. 

Skogen som skal avvirkes, består hovedsakelig av gran og furu. Feltene er oppgitt å være hogstklasse 5. Feltene er jevnt over flersjiktede. 

Planlagt foryngelsesmetode er naturlig foryngelse.  

Saksbehandler gjennomførte befaring av feltene 09.07.2026.

Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Kartinnsynsløsningen ut.no viser at det er merket DNT-sti i deler av Nautåsvegen nedenfor den omsøkte driften. Det betyr at merkede stiruter ikke blir berørt av driften. Det er noen umerkede stier i feltene. 

Videre viser Skiforeningens løypekart at det er en skiløype mellom boligfeltet og det østligste av omsøkte feltene. Det betyr at skiløype ikke blir direkte berørt av hogsten. Skiforeningen må likevel på grunn av nærheten varsles før oppstart av driften om hogstens varighet dersom den foretas vinterstid.  

Det østligste bestandet ligger 40-50 meter fra boligeiendommer som inngår i boligfeltet på Smestad, og en barnehage. Søker har valgt å ta hensyn til landskapsopplevelsen ved å sette igjen et belte mot boligfeltene og barnehagen, der inngår skiløypa. Det er også et belte på 5-10 meter langs store deler av Nautåsvegen som ikke er omfattet av søknaden, blant annet bratte partier mot nevnte vei. Dette er hensyn som også vurderes som hensyn til friluftslivet. Videre er bruk av kombinasjon lukkede hogstformer og frøtrestillingshogst både tilpasset stedlige skogfaglige forhold samt friluftslivsopplevelsen på stedet, jf. veileder for lukket hogst utgitt av Regionkontor landbruk i 2025. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti, skiløype og hogst ved utkjørsel av driftsvei på Nautåsvegen. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet.

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogstene som er omsøkt er i realiteten ca. 36-37 dekar, med frøtrestillingshogst i kombinasjon med gruppehogst og skjermstillingshogst. Spesielt øst for Nautåsvegen er det flersjiktet skog, noe med grandominans og andre partier med furudominans. Regionkontor landbruk anser derfor at åpen hogst i praksis ikke vil overstige arealbegrensningen på 30 dekar. 

I henhold til forskriften skal ved utvidelse av eksisterende flater ikke summen av nye og eldre åpne hogster være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har ungskog med gjennomsnittlig høyde lik eller over 2 meter. Arealbegrensningen overstiges ikke siden skog rundt de omsøkte feltene innenfor 40 meter avstand er eldre enn 10 år. 

De omsøkte feltene er utformet slik at et belte med skog mot vanntårnet blir stående. Dette er positivt for å dempe landskapsvirkningen av det tekniske anlegget. Dette kommer i tillegg til belte mot boligfeltet og barnehagen i øst. Vi viser videre til vår vurdering av friluftsliv over. 

For felter med hogst skal det settes igjen livsløpstrær, og disse bør være blant de eldste trærne i bestandet med god stabilitet mot vind. På felter med hogst kan opptil 50 % av livsløpstrærne bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold. 

En kombinasjon av frøtrestillingshogst, gruppehogst og skjermtrestillingshogst er egnet i feltene, spesielt i det østligste feltet. Feltene ligger på ca. 225 og opp til 260 m.o.h. De høyeste partiene ligger i det østligste feltet, og der er flere av de eldste trærne. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det ikke funnet fuktige drog med fuktighet i dybde 0-25 cm annet enn i grøft langs Nautåsvegen. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase og Artsdatabankens Artskart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Det er ingen funn i Artskart eller Naturbase etter søkekriteriene over. Det er gjort observasjoner av enkelte truede småfugler i skog i nærheten av feltene. 

Det er ikke foretatt miljøregistrering i skog på eiendommen ved siste revidering av skogbruksplanene. Regionkontor landbruk har foretatt befaring i området, og vi anser dette som tilstrekkelig i dette tilfellet. Andelen liggende og stående død ved er spesielt vurdert under befaring. Det er kun observert liggende og stående død ved i lite nedbrutt stadie, og det er få riktig grove levende trær målt i diameter. Nærhet til bebyggelse, åpne flater som vei, trafikk og vanntårnet anses som noen av tilleggsmomentene som tilsier redusert verdi og potensiale for naturmangfold. 

Vi minner for øvrig om at miljøregistering må foreligge ved salg av tømmer. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12). 

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år kombinerte hogstformer som omsøkt for to felt i bestand 458243 og 458248 på eiendom gnr 96 bnr 1 i Rælingen kommune med følgende vilkår: 

· Gjenvekst av furu og gran skal bevares. 
· Edellauvtrær skal bevares. 
· Bjørk og andre lauvtrær skal i stor grad bevares. 
· Livsløpstrær skal gjensettes i bestandet, se over om omtale av livsløpstrær og eldste trær. 
· Drift skal legges opp slik at driftsvei i terreng krysser minimalt over fuktige drog. 
· Stier skal ryddes for hogstavfall ved avslutning av drift. 
· Eventuelle kjøreskader skal utbedres ved avslutning av driften. 
· Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på Nautåsvegen, skal det skiltes om drift, og det skal skiltes før drift starter. 
· Skiforeningen skal varsles om driften før start og etter avslutning om driften skal foretas vinterstid. 
· Det forutsettes at tømmer bringes fram til Nautåsvegen, og det skal tas hensyn til allmennheten ved utkjøring på denne veien. 

Vi minner for øvrig om at det er mulig å søke om tilskudd til lukkede hogstformer i 2026. Søknads-skjema er vedlagt. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 
	Vedlegg:

	Markasøknad Marianne Smestad Arntsen 

	Hogstmelding Marianne Smestad Arntsen Rælingen 

	bilde markasnøknad 

	Tilskudd til lukkede hogstformer - søknadsskjema 





Med hilsen
Regionkontor landbruk

	Knut Samseth
	Lisbet Hougaard Baklid

	landbrukssjef
	rådgiver




Dette dokumentet er elektronisk godkjent


	Vedlegg:

	Markasøknad Marianne Smestad Arntsen 

	Hogstmelding Marianne Smestad Arntsen Rælingen 

	bilde markasnøknad 

	Tilskudd til lukkede hogstformer - søknadsskjema 



	Brevet er også sendt til: 

	 



	Kopi av brevet sendt til: 

	Marianne Smestad Arntsen

	Oslo Og Omland Friluftsråd

	Skiforeningen - Foreningen Til Ski-Idrettens Fremme

	Østmarkas Venner

